பாதுகாப்பு அமைச்சகம்
தமிழகத்தில் அமைக்கப்படவுள்ள பாதுகாப்பு தொழில் வழித்தடங்களுக்கு தனியார் துறையினரிடையே அதிக ஆர்வம்: மத்திய பாதுகாப்பு இணை அமைச்சர் திரு அஜய் பட்
மத்திய பாதுகாப்பு இணை அமைச்சர் திரு அஜய் பட் மாநிலங்களவையில் இன்று எழுத்துப்பூர்வமாக அளித்த பதில்கள்:
தமிழகம் மற்றும் உத்தரப்பிரதேசத்தில் தலா ஒரு பாதுகாப்பு தொழில் வழித்தடங்களை மத்திய அரசு உருவாக்கியுள்ளது. இதற்காக 2020-21 ஆம் ஆண்டில் தமிழக அரசால் 283.28 ஹெக்டேர் நிலம் கையகப்படுத்தப்பட்டுள்ளது. உத்திரப் பிரதேச மாநிலத்தால் 196.7853 நிலம் கையகப்படுத்தப்பட்டுள்ளது. தமிழகத்தின் முதன்மை முகமையான தமிழ்நாடு வளர்ச்சிக் கழகம்  ரூ. 4,800 கோடி மதிப்பில் அரசு மற்றும் பொது நிறுவனங்களுடன் 22 புரிந்துணர்வு ஒப்பந்தங்களில் கையெழுத்திட்டுள்ளது. ஜூலை 19-ஆம் தேதி வரை அரசு மற்றும் தனியார் துறையில் மொத்தம் ரூ. 2252.28 கோடி முதலீடுகளை இந்த நிறுவனம் மேற்கொண்டுள்ளது. தமிழ் நாட்டின் பாதுகாப்பு தொழில் வழித்தடத்தில், வரும் காலங்களில் சுமார் 25,000 பேருக்கு வேலை வாய்ப்புகள் கிடைக்கக் கூடும் என்று எதிர்பார்க்கப்படுகிறது.
உள்நாட்டிலேயே தயாரிக்கப்படும் பாதுகாப்பு உபகரணங்கள்:
பாதுகாப்பு துறையில் தற்சார்பு இந்தியா இயக்கத்தை முன்னெடுத்துச் செல்லும் வகையில் பாதுகாப்பு உற்பத்தியில் உள்நாட்டு தயாரிப்புகள் மற்றும் தற்சார்பை ஊக்குவிக்கும் பல்வேறு முன்முயற்சிகள் மற்றும் சீர்திருத்தங்களை அரசு மேற்கொண்டுள்ளது. தமிழகத்தில் தற்போது ஆறு தளவாடங்கள் தொழிற்சாலைகளும், பெல் நிறுவனத்தின் ஒரு உற்பத்திப் பிரிவும் இயங்கிவருகின்றன. மேலும் தமிழக அரசு தெரிவித்துள்ளவாறு 35 முக்கிய தனியார் நிறுவனங்களும் பாதுகாப்பு உபகரணங்களின் உற்பத்தியில் ஈடுபட்டு வருகின்றன. சுமார் 250 குறு, சிறு மற்றும் நடுத்தர தொழில் நிறுவனங்களின் ஆதரவை இந்தத் தனியார் நிறுவனங்கள் பெற்றுள்ளன. தமிழகத்தில் பாதுகாப்பு வழித்தடம் பற்றிய அறிவிப்பு வெளியான பிறகு கூடுதலாக 30 நிறுவனங்கள், தங்கள் நிறுவனங்களை அமைக்கவும் உற்பத்திப் பிரிவுகளை விரிவுபடுத்தவும் விருப்பம் தெரிவித்துள்ளன. தொழில்துறை வளர்ச்சி என்பது தொடர்ச்சியான பணி என்பதால் இதை நிறைவு செய்வதற்கு தமிழக அரசு எந்த கால அளவையும் நிர்ணயிக்கவில்லை. பீரங்கிகள், துப்பாக்கிகள், போக்குவரத்து விமானங்கள், இலகு ரக ஹெலிகாப்டர்கள், குண்டுகள் உள்ளிட்ட உயர் ரக தொழில்நுட்பம் சார்ந்த ஆயுதங்களை உள்நாட்டிலேயே தயாரிப்பதற்கு தேவையான நடவடிக்கைகளை பாதுகாப்பு அமைச்சகம் தீவிரமாக எடுத்து வருகிறது. உள்நாட்டில் தயாரிக்கப்படும் பாதுகாப்பு உபகரணங்களை ஊக்குவிப்பதற்காக ஸ்ரீஜன் தளம் கடந்த 2020-ஆம் ஆண்டு அறிமுகப்படுத்தப்பட்டது. 2020-21-ஆம் ஆண்டில் 1776 பாகங்கள் உள்நாட்டிலேயே தயாரிக்கப்பட்டுள்ளன.
தளவாடங்கள் தொழிற்சாலைகளை பெருநிறுவனமாக்குதல்:
தளவாடங்கள் தொழிற்சாலைகளின் புதிய வளர்ச்சியில் சாத்தியக்கூறுகளை ஆராயவும் தரம் மற்றும் புதுமைகளை ஏற்படுத்தவும், தளவாடங்கள் தொழிற்சாலை வாரியத்தின் உற்பத்திப் பிரிவுகளை 7 பாதுகாப்பு பொதுத்துறை நிறுவனங்களாக மாற்ற அரசு முடிவு செய்துள்ளது. தளவாடங்கள் தொழிற்சாலை வாரியத்தை சேர்ந்த ஊழியர்களின் கூட்டமைப்பு மற்றும் சங்கங்கள் அரசின் இந்த முடிவை எதிர்த்துள்ளன. 26.7.2021 முதல் வேலை நிறுத்தத்தில் ஈடுபடப்போவதாக ஊழியர்களின் கூட்டமைப்பு தெரிவித்திருந்தது, ஆனால் அதுபோன்ற எந்த அறிவிப்பும் இந்நாள்வரை கிடைக்கப்பெறவில்லை. பாதுகாப்பு உற்பத்தி செயலாளர் தலைமையில் தளவாடத் தொழிற்சாலை வாரியத்தை பெருநிறுவனமாக்குவது தொடர்பாக ஊழியர்களின் கூட்டமைப்புகள் மற்றும் சங்கங்களுடன் அரசு பல்வேறு ஆலோசனைகளை நடத்தியுள்ளது. ஊழியர்களின் நலன் பாதுகாக்கப்படுவது சம்பந்தமான அவர்களது கோரிக்கைகள் நிறைவேற்றப்பட்டுள்ளன.
பாதுகாப்பு உற்பத்தி துறையை வலுப்படுத்துதல்:
பாதுகாப்பு ஆராய்ச்சி மற்றும் மேம்பாட்டு நிறுவனமான டிஆர்டிஓ பாதுகாப்பு உற்பத்தித் துறையை மேம்படுத்துவதற்காக எடுத்து வரும் நடவடிக்கைகள்:
• டிஆர்டிஓ சோதனை வசதிகளை இந்திய தொழில்துறையினர் அணுகுவதற்கு வழிவகை செய்தல்.
• தொழில்துறையை விரைவில் ஒருங்கிணைப்பதற்காக மேம்பாட்டுடன் கூடிய உற்பத்தி கூட்டாளி/ உற்பத்தி முகமையைக் கண்டறிதல்.
• தொழில்நுட்ப வடிவமைப்பு மற்றும் மேம்பாட்டிற்கு ஆதரவளிப்பதற்காக தொழில்நுட்ப மேம்பாட்டு நிதி வழங்கப்பட்டு வருகிறது.
• தொழில் துறையினருக்கு ஊக்கமளிப்பதற்கான எளிதான தொழில்நுட்பக் கொள்கை.
• டிஆர்டிஓ-வின் காப்புரிமைகளை தொழில் துறைகள் இலவசமாக அணுகுதல்.
• தொழில்துறையினர் மேற்கொள்வதற்காக 108 தனித்துவம் வாய்ந்த மேம்பாட்டு அமைப்புமுறைகள் கண்டறியப்பட்டுள்ளன.
இவை தவிர தளவாடங்கள் தொழிற்சாலை வாரியம் மற்றும் பொதுத்துறை நிறுவனங்களை வலுப்படுத்துவதற்கும் நடவடிக்கைகள் மேற்கொள்ளப்பட்டு வருகின்றன.
பாதுகாப்பு நிறுவனங்களின் தனியார்மயமாக்கல்:
ராணுவ உற்பத்தி துறையின் கட்டுப்பாட்டில் இயங்கும் ராணுவ பொதுத்துறை நிறுவனங்கள் மற்றும் தளவாடங்கள் தொழிற்சாலை வாரியத்தை தனியார்மயமாக்கும் எந்தத் திட்டமும் இல்லை. எனினும் தளவாடங்கள் தொழிற்சாலைகளின் புதிய வளர்ச்சிக்கான சாத்தியக் கூறுகள் மற்றும் புதுமைகளை வெளிக்கொணரவும் தரத்தை மேம்படுத்தவும், தளவாடங்கள் தொழிற்சாலை வாரியத்தின் உற்பத்திப் பிரிவுகளை 7 பொதுத்துறை நிறுவனங்களாக மாற்ற பாதுகாப்பு மீதான அமைச்சரவைக் குழு ஒப்புதல் அளித்துள்ளது.
ராணுவத்தில் இருந்து விலகும் பெண் அதிகாரிகளின் வாழ்வாதாரத்திற்கான மாற்று வழிமுறை:
சிறப்புத் தேர்வு வாரியம் எண் 5-இல் நிரந்தரமாக இணைவதற்கு விருப்பம் தெரிவிக்காத 29 பெண் அதிகாரிகள் பணியிலிருந்து விடுவிக்கப்பட்டுள்ளனர். இவர்களில் 3 அதிகாரிகள் ராணுவத்தில் 10-14 ஆண்டுகள் சேவை ஆற்றிய நிலையில் ஓய்வூதியம் பெற அவர்கள் விருப்பம் தெரிவிக்கவில்லை.
வேலைவாய்ப்பில் உதவி அளிப்பதற்காக இணையதளம் வாயிலாக பதிவு செய்யும் முறை உள்ளிட்ட பல்வேறு திட்டங்களை மறு குடியமர்தலுக்கான தலைமை இயக்குநரகம் அமல்படுத்தி வருகிறது. இந்திய அரசின் துணை ராணுவப் படைகளில் இணைவதற்கு பெண் அதிகாரிகள் உள்ளிட்ட முன்னாள் படைவீரர்களுக்கு வயது வரம்பு தளர்த்தப்பட்டுள்ளது. முன்னாள் படை வீரர்களுக்குப் பல்வேறு பிரிவுகளில் போதிய இட ஒதுக்கீடு வசதியும் வழங்கப்படுகிறது. 20 ஆண்டுகால சேவைக்குப் பிறகு பணியில் இருந்து ஓய்வு பெறும் பெண் அதிகாரிகளுக்கு ஓய்வூதிய பலன்களும் வழங்கப்படுகிறது.
பாதுகாப்பு உற்பத்திப் பிரிவில் தனியார் நிறுவனங்கள்:
கடந்த 2001-ஆம் ஆண்டு முதல் பாதுகாப்பு தொழில்துறையில் தனியாரின் பங்களிப்பிற்கு அனுமதி அளிக்கப்பட்ட நிலையில் இதுநாள் வரை 333 தனியார் நிறுவனங்களுக்கு மொத்தம் 539 தொழில்துறை உரிமங்கள் வழங்கப்பட்டுள்ளன. இவற்றில் 110 நிறுவனங்கள் உற்பத்தியைத் தொடங்கியுள்ளன. 2021-22 ஆம் ஆண்டிற்கான மூலதன கொள்முதல் நிதியில் 64.09% உள்நாட்டு மூலதன கொள்முதலுக்கு ஒதுக்கீடு செய்யப்பட்டுள்ளது. 2021-22 ஆம் ஆண்டிற்கான நிதிநிலை அறிக்கையில் பாதுகாப்பு துறைக்கான மூலதன ஒதுக்கீடு 18.75% உயர்த்தப்பட்டுள்ளது. உள்நாட்டிலேயே வடிவமைக்கப்பட்டு, தயாரிக்கப்பட்டு, உற்பத்தி செய்யப்படும் பாதுகாப்பு உபகரணங்களுக்கு முன்னுரிமை அளிக்கப்படுகிறது.
எல்லைப் பகுதிகளில் தேவையான உள் கட்டமைப்பை உருவாக்குதல்:
இந்தியாவின் இறையாண்மை, பிராந்திய ஒருமைப்பாடு மற்றும் பாதுகாப்பை உறுதி செய்வதற்காக சாலைகள், சுரங்கங்கள், ரயில்வே வழித்தடங்கள் போன்ற உள்கட்டமைப்பு வசதிகள் மேற்கொள்ளப்பட்டு வருகின்றன. ஆயுதப் படைகளின் தேவைக்கு இணங்கவும், எல்லைப் பகுதிகளின் வளர்ச்சிக்காகவும் சாலைகளை கட்டமைக்கும் பணியை எல்லை சாலைகள் நிறுவனம் செய்து வருகிறது. இவற்றில் 73 முக்கிய சாலைகள் அடங்கிய 4203 கிலோ மீட்டர் தூர இந்திய-சீன எல்லை சாலைகளுக்கு பிரத்தியேக நிதி ஒதுக்கப்பட்டு அதிக முக்கியத்துவம் வழங்கப்படுகிறது. தொலைதூர பகுதிகளில் உள்ள கணவாய்களில் சுரங்கங்களும் அமைக்கப்படுகின்றன. தற்போது 4 சுரங்கங்கள் கட்டமைக்கப்பட்டு வருகின்றன.
ஆயுதப் படைகளில் உள்ள காலியிடங்கள்:
ஆயுதப் படைகளில் ஆள் பற்றாக்குறையை நீக்குவதற்காக அரசு ஏராளமான நடவடிக்கைகளை எடுத்து வருகிறது. இளைஞர்கள் இந்த பணிகளில் ஈடுபடுவதற்கு அவர்களை ஊக்குவிக்கும் வகையில், பள்ளிகள், கல்லூரிகள், இதர கல்வி நிறுவனங்கள் மற்றும் தேசிய மாணவர் படை முகாம்களில் எழுச்சியூட்டும் கருத்தரங்கங்கள் நடத்தப்படுகின்றன. காலியாக உள்ள இடங்களை நிரப்புவதற்காகவும், அதிகம் பேரை ஈர்க்கும் வகையிலும் பதவி உயர்வில் மேம்பாடு உள்ளிட்ட ஏராளமான முயற்சிகளை அரசு எடுத்துள்ளது.
மேலும் விவரங்களுக்கு இந்த ஆங்கில செய்திக் குறிப்புகளைக் காணவும்:
https://www.pib.gov.in/PressReleasePage.aspx?PRID=1739061
https://www.pib.gov.in/PressReleasePage.aspx?PRID=1739058
https://www.pib.gov.in/PressReleasePage.aspx?PRID=1739060
https://www.pib.gov.in/PressReleasePage.aspx?PRID=1739055
https://www.pib.gov.in/PressReleasePage.aspx?PRID=1739052
https://www.pib.gov.in/PressReleasePage.aspx?PRID=1739050
https://www.pib.gov.in/PressReleasePage.aspx?PRID=1739049
https://www.pib.gov.in/PressReleasePage.aspx?PRID=1739046
https://www.pib.gov.in/PressReleasePage.aspx?PRID=1739047
------
(Visitor Counter : 253